Bekende in jagbedryf sterf in gru-ongelukAnelda de Bruin. Foto: Via Facebook Die geliefdes van Anelda de Bruin (36) hou Vrydag ŉ gedenkdiens vir dié lewenslustige vrou, ŉ bekende in die wildsbedryf, wat verlede week in ŉ gru-ongeluk dood is wat ook die lewe van ŉ polisiegeneraal geëis het. De Bruin was Donderdag in haar Toyota Hilux-bakkie op pad na Nelspruit om ŉ vrag wildsvleis af te lewer toe ŉ trompop botsing met die generaal se Ford Focus ST plaasgevind het. Maroela Media het vroeër berig die botsing het omstreeks 11:40 op die Schoemanskloof-pad naby die Bambi-hotel plaasgevind. De Bruin en die generaal is op slag dood. Jannie Nel (28), De Bruin se sakevennoot en goeie vriend wat ook ŉ beroepsjagter is, het Maandag aan Maroela Media gesê De Bruin het die afgelope paar jaar in die Modimolle en Bela-Bela-omgewing gebly. Sy het as ŉ beroepsjagter gewerk en ook met wildsvleis handel gedryf. “Anelda was die tipe mens wat almal met wie sy te doen gekry het se harte aangeraak het. Sy was lewenslustig en sprankelend. Sy kon nooit stilsit nie en was altyd doenig met iets,” het Nel gesê. “Sy was baie lief vir die buitelewe, het altyd gelag en grappies gemaak. Sy was ŉ fenomenale sakevrou wat hard gewerk het vir wat sy bereik het. Sy het baie mans in die wildsbedryf gewys dat mans nie die enigstes is wat goed kan jag nie.” De Bruin was ongetroud en het geen kinders gehad nie. Haar gedenkdiens word Vrydag in Centurion gehou. Sy laat haar ma, Mariette de Bruin, en suster, Sonel Joubert, agter. Intussen het die polisie die oorlede generaal as genl.maj. Nhlamvu Elias Dlamini geïdentifiseer. Brig. Leonard Hlathi, provinsiale polisiewoordvoerder van Mpumalanga, het gesê Dlamini was die bevelvoerder van die Pienaar-polisiegroepering buite Nelspruit. “Dlamini het in 1984 vir die polisie begin werk. Hy het die polisie 34 jaar lank onbaatsugtig en met toewyding gedien. Hy sou volgende jaar in April afgetree het,” het Hlathi gesê. “Hy was ŉ saggeaarde leier, vegter en baie geliefd. Hy was altyd gewillig om enige taak te verrig wat van hom verwag is.” Pat Ngomane, LUR van gemeenskapsveiligheid en sekuriteit in Mpumalanga, het sy meegevoel aan die oorledenes se naasbestaandes betuig. Die presiese oorsaak van die botsing is nog nie bekend nie en word ondersoek.